Ministerul Transporturilor a modificat indicatorii pentru modernizarea liniei ferate Craiova - Caransebeș, rezultând o valoare cu peste 7 miliarde de lei mai mare față de cea la care fuseseră lansate anterior licitațiile ce au fost anulate din lipsă de ofertanți, scrie Club Feroviar. Trenurile circulă cu o viteză medie de 50 km/h pe această distanță.
Costurile totale estimate sunt de peste 20 miliarde lei.
Între cele două orașe de pe magistrala feroviară 100 sunt aproape 230 km, dar restricțiile de viteză și linia în stare precară fac ca durata unei călătorii să fie de peste 4 ore și jumătate. Nouă trenuri de călători circulă pe zi, cel mai lent făcând 4 ore și 43 de minute.
Linia este într-o stare precară și majoritatea structurilor sunt aproape de limita duratei tehnice de viață.
Pe site-ul Ministerului Transporturilor a fost postat, în consultare publică, proiectul de Hotărâre de Guvern privind actualizarea indicatorilor tehnico-economici ai obiectivului de investiţii "Reabilitarea liniei feroviare Craiova-Drobeta Turnu Severin-Caransebeș, parte a Coridorului Orient/Est – Mediteraneean", lucrare de utilitate publică de interes național".
Studiul de Fezabilitate realizat de Asocierea Italfer – Italrom – ISPCF analizează traseul căii ferate existent care începe de la stația Craiova de la km 248 + 760 și se termină înainte de intrarea în Stația Caransebeș, la km 474 + 925. Lungimea totală a liniei de cale ferată în cadrul acestui studiu este de 226 km, fiind linie electrificată pe toată distanța, linie dublă electrificată Craiova - Strehaia (60 km) și linie simplă electrificată Strehaia-Caransebeș (174km).
Date fiind valoarea lucrărilor, lungimea traseului și complexitatea lucrărilor, a fost aleasă soluția împărțirii proiectării și execuției în șase loturi, cu lungime cuprinse între 32 și 47 km.
Asocierea Italfer – Italrom – ISPCF a înaintat devizul general actualizat pe total obiectiv de investiții, precum și devizele aferente celor șase loturi la data de 6 noiembrie 2023.
Soluțiile tehnice s-au schimbat față de soluțiile stabilite la faza studiului de fezabilitate, fiind făcute adaptări minore pentru câteva aspecte ale proiectului.
Au apărut o serie de modificări de preț. În prima variantă, valoarea fără TVA era de 10.506.354.835,57 lei, iar cea cu TVA de 12.494.571.116,29 lei.
Valoarea actualizată fără TVA este de 16.900.515.932,00 lei, iar cu TVA de 20.102.855.687,00 lei, adică aproximativ patru miliarde de euro. Lucrările de construcții-montaj sunt acum evaluate la 16.981.688.420,17 lei (3,4 miliarde de euro).